Nochm Zweitn Wötkriag is im 1918a-Joa es meiste vom slowenischn Sprochgebiet zum Königreich vo de Seabn, Krowodn und Slowenen kummen, des wos im 1929a-Joa donn in Jugoslawien umbenonnt woadn is. Es Slowenische woa do donn em Seabokrowodischn untageoadnet, des wos die dominierende Sproch vom jugoslawischn Stod woa. Im 1941a-Joa is es slowenische Sprochgebiet noch da Besetzung vo Jugoslawien donn unta die Achsnmechte aufteit woadn. Die Deitschn hobn a brutale Germanisierungspolitik betriebn, und die Ungarn hobn ebnfois die Magyarisierung von eanam neig dazuagwonnenen Gebiet vorantriebn; die Italiener woan zwoa bedeitend toleranta, san owa scho im 1943a-Joa vo de Deitschn easetzt woadn. Nochm Kriag is es Slowenische donn rechtlich stoak aufgweatet woadn und woa offiziell a ane von die Stodssprochn vo Jugoslawien. Gonz zfriedn woan die Slowenen mit da jugoslawischn Sprochnpolitik owa a donn no ned, wos in die 1980a-Joa bei die imma steaka weadenden Unobhängigkeitstendenzn a a gewisse Roin gspüt hot. Mit da Unobhängigkeit im 1991a-Joa is des Problem donn owa endgültig glöst woadn. Bis heit unglöst san dagegn - jedenfois aus slowenischa Sicht - so monche Probleme mit de Sprochrechte vo die slowenischn Mindaheitn in Italien, Östareich und Ungarn. Mea oda weniga zfriedn is die slowenische Regierung mit da Situation in da italienischn Provinz Triest und in die Gebiete in Keantn mit ana grossn slowenischn Mindaheit, unzfriedn is sie mit da Loge in die ondan slowenischsprochign Gebiete vo Italien und Östareich sowie in Ungarn.